Daar word minstens agt byeenkomste per jaar aangebied. Die meeste daarvan is “werksaande” waarvoor die lede interessante skryfopdragte uitvoer (wat natuurlik afgerond en aan ’n tydskrif of die radio verkoop kan word). Soms nooi ons ook gassprekers wat ons oor die skryfkuns kom toespreek.
Die BSV loods al jare lank jaarliks ’n landwye skryfwedstryd, asook die jaarlikse “Slypskool vir ontluikende skrywers”, waarop ’n reeks skrywers en akademici van formaat al opgetree het. Ander projekte sluit in die jaarlikse saamstel van ’n bundel met ledebydraes en ’n bundel met die skryfwedstryd se weninskrywings.